Predkladacia správa

Správa o úverových možnostiach slovenského bankového sektora pre podnikateľský sektor sa predkladá na základe uznesenia vlády Slovenskej republiky č. 267 zo dňa 01.04.2009. Správa bola vypracovaná v spolupráci s Národnou bankou Slovenska. 
Správa analyzuje poskytovanie úverov podnikom v niekoľkých logických celkoch: (1) stav úverov, teda aké je celkové financovanie podnikového sektora, (2) zmeny v ponuke úverov (úverové štandardy zo strany bánk a zmeny v dopyte po úveroch zo strany podnikov), (3) zlyhané úvery (súčasná kvalita úverových portfólií bánk ako jeden z indikátorov kreditného rizika bánk), (4) ekonomická situácia v podnikovom sektore v SR a (5) možnosti bánk poskytovať úvery z hľadiska regulatórnej požiadavky na vlastné zdroje a dostatku likvidity.
Rast domácej ekonomiky a rast ekonomík hlavných obchodných partnerov Slovenska sa prejavil aj v raste tržieb vo väčšine odvetví. Najsilnejší vzostup zaznamenal vďaka exportu priemysel, aj keď jeho rast sa spomalil. Na druhej strane, aktivita v stavebníctve ostala aj naďalej veľmi slabá. Celková úroveň aktivity v mnohých odvetviach stále zaostáva za predkrízovými hodnotami. Nejednoznačný priebeh zaznamenali aj indikátory dôvery. 
Podmienky, za akých podniky čerpajú úvery, sa v druhom štvrťroku 2011 v niektorých bankách mierne uvoľnili. Dopyt po úveroch bol opatrný, zaznamenal iba mierne zvýšenie. 
Napriek celkovej neistote priniesol druhý štvrťrok 2011 na trh úverov podnikom mierne oživenie. Celkové úvery podnikom medziročne vzrástli o 7,6%, ich rast však nebol plošný z hľadiska jednotlivých odvetví alebo financujúcich bánk. K pretrvávajúcim rozdielom medzi odvetviami sa pridali ďalšie zmeny. Kým v prvých troch mesiacoch 2011 bol nárast úverov izolovaný skôr v špecifických sektoroch (najmä dodávka vody, plynu a elektriny, komerčné nehnuteľnosti, administratívne služby a odborné a vedecké činnosti), v druhom štvrťroku 2011 sa mierne zvýšili aj úvery v priemysle, maloobchode a doprave. Úverová aktivita ostáva aj naďalej veľmi slabá v stavebníctve, veľkoobchode a v predaji motorových vozidiel.
Kvalita úverových portfólií sa zlepšila len veľmi mierne, banky stále zaznamenávajú nové straty z podnikových úverov. V najväčšej miere sa zlyhania úverov prejavili v sektore nehnuteľností. Vývoj v druhom štvrťroku 2011 potvrdil stabilnú pozíciu bankového sektora  ako celku ohľadom dostatku kapitálu a likvidity.